﻿ PREOCUPĂRILE ŞI INTERESELE ADOLESCENŢILOR ⎢ ÎN SFERA CREAŢIEI LITERARE ELISAVETA DRĂGHICI tudiul are ca scop în a arăta că adolescenţii sunt preocupaţi de activitatea literară, aspirând la calitatea de scriitor. Ei sunt Sinteresaţi să stăpânească tehnicile scrisului şi îşi orientează comportamentul către dezvoltarea resurselor creative şi literare: caută medii în care scriitorii consacraţi sunt prezenţi, explorează lumea acestora, sunt preocupaţi de exersarea calităţilor literare şi doresc să facă din scris un instrument de dezvoltare personală, de comunicare, dar şi de obţinere a recunoaşterii valorii muncii lor. Adolescenţi au o mare nevoie de exprimare prin scris şi de confirmare a capacităţii lor creatoare. Preocuparea de a scrie este puternică şi ea reprezintă un obiectiv în planificarea viitorului, fie că se vor dedica total scrisului, fie că acesta va fi o activitate secundară celei profesionale. Ca generaţie, adolescenţii ri, simt nevoia să spună lumii ce simt şi ce gândesc şi vor să producă schimbă considerând scrisul o cale de acţiune. Cuvinte-cheie: adolescenţi, preocupări, interese, cultură, creaţie literară. INTRODUCERE Adolescenţa, această lume eterogenă, încărcată de multiple valenţe fizico- psihosociale, continuă să reprezinte o preocupare a specialiştilor din domeniul educaţiei sau ştiinţelor sociale, cu atât mai mult cu cât variabilele economice, sociale şi politice ale societăţi actuale înregistrează o dinamică accentuată. Dacă literatura de specialitate tratează adolescenţa preponderent prin aspectele încadrabile în sfera devianţei, a conflictelor, a tulburărilor, teme atractive prin cauzele şi efectele pe care le produc asupra individului şi asupra societăţii, nu înseamnă că elementele pozitive, dezvoltările normale şi comportamentele ce denotă creativitate şi supradotare ale adolescenţilor nu sunt la fel de fascinante, cu atât mai mult cu cât acestea sunt cele care conduc societatea spre evoluţie. Perioada adolescenţei este cea în care se cristalizează trăsăturile de personalitatea, se realizează exteriorizarea, desprinderea treptată de familie şi orientarea spre anumite preocupări sau pasiuni. Înclinaţiile, talentul, pasiunile încep să ceară expunerea publică şi critica celor din jur. Adresa de contact a autorului: Elisaveta Drăghici, Direcţia Generală de Asistenţă Socială şi Protecţia Copilului, Str. Ghioceilor, nr. 8, Brăila, e-mail: ecdraghici@yahoo.com. CALITATEA VIEŢII, XXVII, nr. 3, 2016, p. 216–233 2 PREOCUPĂRILE ŞI INTERESELE ADOLESCENŢILOR 217 Dacă realizăm o definire a acestei perioade a procesului de dezvoltare umană, din perspectiva lui Aneshensel şi Gore, citaţi de M. L. Pombei (2003), constatăm că adolescenţa este privită ca un „proces universal” (în Pombei, 2003: 309), parcurs de fiecare individ uman, prin care se face trecerea de la etapa copilăriei la cea a adultului. Această perioadă, din perspectiva lui Aneshensel şi Gore, se caracterizează prin „depăşirea în mod activ a unei serii de probe de dezvoltare prin dobândirea unor competenţe adecvate” (în Pombei, 2003: 309). Au loc, în această perioadă, transformări atât în plan fizic, cât şi în cel cognitiv şi psihic. Adolescentul realizează orientarea spre anumite domenii (tehnice, literatură, ştiinţă etc.) dezvoltând înclinaţii practice sau ideologice, ce trec prin faze de testare, de verificare, ca apoi să fie fixate şi consolidate. O altă caracteristică definitorie a adolescenţei, privită ca etapă ce precede maturitatea, constă în conturarea şi chiar definirea rolurilor şi a statusurilor pe care adolescenţii şi le vor însuşi în cadrul relaţiilor sociale. Asimilarea normelor existente în societate şi a valorilor promovate în familie, în şcoală, în comunitate etc. vor juca un rol important în alegerile pe care le vor avea de făcut adolescenţii cu privire la viitorul lor (profesie, ocupaţie, contribuţie în societate, familie etc.). M. Dincă afirmă că „adolescentul trebuie să se confrunte cu o serie de statute şi roluri, să le experimenteze şi să decidă care este cel mai corespunzător datelor personale” (Dincă, 2004: 46) Explorarea acestora, obţinerea de informaţii, transpunerea în diferite împrejurări şi diferite ipostaze, testarea forţelor proprii sunt manifeste la adolescenţi, aflaţi în căutarea celui mai potrivit rol şi statut. Cunoscându-şi opţiunile, explorându-şi calităţile, adolescenţii realizează diferite proiecţii ori exersări practice (în societatea actuală aceasta se realizează prin implicarea în diferite proiecte şi acţiuni) pentru a experimenta, a-şi verifica abilităţile şi a estima măsura în care un rol ori un status corespunde aşteptărilor ori asigură satisfacţia. Ursula Şchiopu şi Emil Verza (1995), în studiul lor asupra dezvoltării umane, vorbesc despre perioada preadolescenţei (14–16 ani) şi a adolescenţei (16–18/20 ani). În preadolescenţa se trezeşte interesul pentru lectură, pentru producţiile video (fie filme la cinema, fie la televizor), ori pentru tehnică. Nevoia de afirmare personală creşte la adolescenţi, aceasta realizându-se în raport cu alţi adolescenţi prin socializare. Aşa cum afirmă autorii menţionaţi „cerinţa de cunoaştere se secundează de plăceri intelectuale-afective şi se angajează atitudinal” (Şchiopu şi Verza, 1995: 207). În această etapă, adolescenţii îşi încep explorările şi doresc să se implice în diferite acţiuni care dau sens valorilor şi contribuie la consolidarea lor. În următoarea etapă, cuprinsă între 16–18 ani, adolescentul este preocupat de imaginea pe care cei din jur şi-o formează, el caută, aşa cum spun psihologii citaţi „mijloace personale de a fi şi de a apărea în ochii celorlalţi” (Şchiopu şi Verza, 1995: 208). Marile provocări ale acestei etape a dezvoltării constau în măsurarea forţelor, în depăşirea dificultăţilor, cristalizarea şi socializarea aspiraţiilor, intensificarea căutărilor în sfera vocaţională, a orientării opţiunilor către o profesie. În baza experienţelor sale, a lecturilor, a modelelor comportamentale văzute în spaţiul public, 218 ELISAVETA DRĂGHICI 3 a împărtăşirii experienţelor în contextul socializării, adolescentul ajunge să-şi contureze concepţia despre lume şi viaţă, astfel încât spre finele acestei etape „tânărul este pregătit psihologic şi se regăseşte moral şi aptitudinal pentru confruntări sociale complexe (examene, probe, concursuri etc.)” (Şchiopu şi Verza, 1995: 208). Planul psihic este puternic solicitat în etapa trecerii către stadiul maturităţii. Formarea conştiinţei de sine, nevoia de apreciere şi de valorizare, necesitatea exteriorizării, fenomenele complexe care au loc în mintea adolescentului procesând valorile şi normele impuse din exterior, în relaţie cu valorile interioare, cu dorinţele şi nevoile specifice, creează un tumult intern şi conduce spre căutarea răspunsurilor. Aşa cum apreciază T. Buzdugan „dezvoltarea psihică cunoaşte cel mai intens ritm şi de aceea este însoţită de tensiuni şi dizarmonii” (Buzdugan, 2009: 9) care pot fi exprimate sub diferite forme. Aceste tensiuni şi dizarmonii alternează cu „perioade de închideri în sine, de interiorizare, de reverii, de căutări neîncetate, de dezinteres pentru viitorul material, în schimb cu năzuinţe şi satisfacţii filozofice, sentimentale” (Buzdugan, 2009: 9). Această perioadă este cea în care se formează aspiraţiile, pentru care începe o căutare a mijloacelor de concretizare. Evoluţia cognitivă înregistrează, pe lângă achiziţiile bogate de informaţii (uneori orientate pe un domeniu), dezvoltarea simţului critic şi conturarea unor concepţii proprii. Perioada de vârstă de 17–18 ani corespunde aceleia în care gândirea este adesea caracterizată şi de reverie. Gândirea abstractă creşte în preponderenţă şi se realizează dezvoltarea simţului estetic, se manifestă dragostea pentru frumos şi atracţia pentru poezie şi exprimări poetice Buzdugan relevă faptul că, începând cu vârsta de 18 ani are loc afirmarea de sine, tânărul dorind să fie văzut, apreciat, valorizat şi recunoscut în ceea ce este ca individ şi ceea ce face. Este preocupat să arate celorlalţi rezultatele eforturilor sale, indiferent de domeniul prin care se manifestă şi doreşte aprecierea celorlalţi. Este în căutarea unicităţii, a unui stil propriu, prin care să se impună şi prin care să fie recunoscut (Buzdugan, 2009). În plan afectiv au loc, de asemenea, reacţii puternice, adolescenţii reclamând înţelegere şi acceptare din partea celor din jur. Este momentul definitoriu din dezvoltarea unui individ, în care suportul afectiv, emoţional, din partea celor apropiaţi (părinţi, rude, profesori, prieteni, parteneri etc.) asigură un echilibru intern. În lipsa acestuia pot apare dizarmonii comportamentale. Margareta Dincă menţionează concluziile la care a ajuns Erickson în analiza adolescenţei în sfera afectivităţii, acesta apreciind că „afectivitatea adolescentului are un sens preponderent negativ”. Această fragilitate psihică se manifestă într-un context specific. Erickson arată că factori care determină aceste trăiri sunt: „1. nevoia de a se elibera de controverse şi conflicte şi de a se realiza, 2. oscilaţia între competitivitate şi necompetitivitate cu colegii sau părinţii şi 3. conflicte privind aderarea la comportamente şi valori ale familiei, pe de o parte, şi comportamente şi valori ale grupului de apartenenţă” (în Dincă, 2004: 46). 4 PREOCUPĂRILE ŞI INTERESELE ADOLESCENŢILOR 219 Ceea ce capătă o atenţie deosebită pentru acest studiu este primul factor identificat de Erickson, şi anume nevoia adolescentului de a se elibera de toate trăirile sale interne conflictuale, eliberarea putând-se realiza prin diferite activităţi, inclusiv prin actul de a scrie – poezie sau proză – şi nevoia de a se realiza, ca o condiţie necesară şi strâns legată de apreciere din partea celor din jur, de recunoaştere a valorilor, de creştere a stimei de sine, prin culegerea rezultatelor muncii sale, a eforturilor sale. Confirmările şi susţinerea celorlalţi dau aripi adolescentului să continue munca pe drumul ales. În lipsa realizării acestor nevoi pot să se formeze conduite conflictuale. Scrisul este una din formele de exteriorizare, de a spune lumii ceea ce gândesc şi ceea ce simt. Poezia sau proza publicată oferă satisfacţia de a fi citit, de a fi „ascultat” şi a şti că cineva percepe mesajul lor. În acest proces complex în care are loc desăvârşirea ca persoane, în definirea rolurilor şi a valorilor care să-i reprezinte pe deplin, în care explorează, analizează diferite drumuri ale vieţii, adolescentul este preocupat şi de alegerea meseriei (Muntean, 2006). Opţiunea pentru un domeniu profesional este posibilă datorită atingerii unor achiziţii spre finalul perioadei adolescenţei (după 18 ani), achiziţii care sunt exprimate prin instalarea sentimentului propriei valori, al demnităţii, completate de conturarea unui sentiment de autopreţuire. Realizându-se creşterea capacităţii de a-i înţelege pe cei din jur, de a pătrunde în sinele celuilalt, şi descifrând procesele sociale (Muntean, 2006), tânărul poate deja să explice lumea, să-şi găsească un loc în ea, să aleagă propriul drum în viaţă, să se orienteze spre o profesie şi să-şi consolideze preocupările (pasiunile, talentele etc.). Aspiraţiile adolescenţilor capătă consistenţă, ei orientându-şi comportamentul pentru atingerea unor obiective care capătă prioritate în viaţa lor. Astfel, după cum afirmă specialiştii „convingerile privitoare la eficacitatea personală contribuie la modelarea opţiunilor ocupaţionale pe care le iau în calcul elevii şi la modul cum se pregătesc pentru carieră” (Papalia şi alţii, 2010: 384). Adolescenţii încep să aloce timp, efort şi pregătire pentru a se realiza ca profesionişti sau ca persoane cu renume în diferite arii (sport, creaţie, literatură, artă etc.). Capacitatea de exteriorizare este deplină, mintea este flexibilă şi dezvoltă alternative de exprimare şi de comunicare a lumii interioare. Indiferent că este o activitate principală sau una secundară (tânărul alegând o profesie) actual de a scrie poezie sau proză se materializează prin această capacitate cognitivă dezvoltată şi a satisfacerii nevoii de apreciere. În perioada adolescenţei se poate realiza debutul în zona creaţiei literare, constând în transpunerea pe hârtie, în versuri sau proză, a rezultatelor frământărilor interioare. Dacă acest debut se realizează şi în paginile vreunei publicaţii de profil, el este rezultatul aprecierii venite din partea celor iniţiaţi (care îşi dau acordul pentru publicare) şi este o confirmare a valorii autorului şi a trecerii în etapa superioară de dezvoltare spirituală. 220 ELISAVETA DRĂGHICI 5 Ipostaza de creator de carte, de scriitor, reprezintă pentru un anumit tip de tineri o opţiune pentru viitor, una de concretizare a aspiraţiilor legate de autorealizare şi de stimă. Calitatea de creator pentru acea parte a tinerilor înzestrată cu capacitatea de a abstractiza, de a pătrunde sensurile şi semnificaţiile lumii, preocupată de înţelegerea naturii umane şi a resorturilor ideatice, de filozofie etc., cere forme de exteriorizare – orientând comportamentul către cercetare, către scrierea de eseuri, de proză sau de poezie. Prin exprimarea literară, încărcată de simboluri, de metafore, de semnificaţii şi uzitând de registre lingvistice dar şi de jocul ideilor filozofice se atinge acea nevoie umană de dezvoltare a propriei persoane. Din momentul în care alocă timp şi resurse personale actului de creaţie literară, adolescenţii/tinerii devin creatori de bunuri culturale: poezia, povestea, nuvela, romanul etc. devin bunuri, care odată puse în circulaţie, prin publicarea lor, sunt consumate de public (de cititori). Adolescentul, în calitatea sa de realizator de literatură şi, implicit de bun cultural, se înscrie în sfera producătorilor de bunuri culturale, având o structură specifică: el este un producător în formare, în particular cel aflat pe băncile şcolii – adolescentul/tânărul, dar în acelaşi timp şi un furnizor de originalitate. Acest tip de realizator al unui bun cultural are caracteristici definitorii, pornind de la structura interioară (prin care se manifestă înclinaţia pentru literatură), la cea ce ţine de dezvoltarea fizică şi psihică (mecanismele psihologice specifice adolescenţei în zona creativităţii) la dorinţa de participare la lumea socială, în particular în lumea artistică (a scriitorilor), dar şi o fragilitate născută din lipsa experienţei, lipsă pe care luptă să o îndepărteze. Pentru o societate este importantă realizarea unor bunuri culturale de calitate, ca urmare este esenţială punerea în mişcare a reglajelor administrative şi a celor culturale în determinarea unui context creator care să faciliteze formarea abilităţilor artistice, pe fondul unor interese de evoluţie, de a se impune în domeniul cultural. Realizarea de produse de factură literară ocupă un loc semnificativ în zona culturală, acestea contribuind la construirea identităţii unei societăţi. Mihaela Zecheru afirmă că „prin producerea constantă a valorilor ce se acumulează şi ierarhizează într-un veritabil patrimoniu material şi spiritual, cultura are calitatea unică de a determina o anumită specificitate privind modul de a gândi, de a trăi şi de a acţiona pentru toţi membrii unei comunităţi” (Zecheru, 2005: 68). Utilizând acest patrimoniu, acest fundament al culturii creat de-a lungul timpului, fiecare generaţie se formează, îşi construieşte sentimentul apartenenţei la un spaţiu şi se realizează, astfel, identitatea culturală. Pe baza resurselor creatoare, artistul/ scriitorul contribuie la dezvoltarea fondului cultural. Individul complex, deplin ancorat într-o societate, aflat în armonie cu sine şi cu alţii îşi ia resursele din acest patrimoniu cultural. Creaţia literară, ca orice act de creaţie, este rezultatul unei acţiuni individuale, ce presupune efort depus, consum de resurse personale, realizându-se în spaţiul 6 PREOCUPĂRILE ŞI INTERESELE ADOLESCENŢILOR 221 propriu de viaţa. Specialiştii Institutului Naţional pentru Cercetare şi Formare Culturală numesc acest spaţiu în care creatorul evoluează „spaţiul domestic” (INCFC, 2015: 15), distingându-l astfel de spaţiul profesional, instituţional, în care alte specializări din zona ocupaţională se desfăşoară. Referindu-ne la creaţia literară (poezie sau proză) aceasta îşi are rădăcinile în orice arie existenţială, în trăirile proprii, în elementele reale surprinse personal în mediul înconjurător, în cultura şi spiritualitatea locală sau universală, trecute prin resortul individual al gândirii şi apoi transpuse în scris şi oferite publicului spre lecturare. La acest efort individual, societatea, prin instituţiile sale specializate, cu rol în domeniul culturii şi educării, se poate alătura, oferind cadrul de manifestare, de expunere publică a creaţiilor realizate (a bunurilor culturale), fără de care un artist ar putea fi prea puţin cunoscut şi, respectiv consumată opera sa. Din acest moment creaţia capătă valenţe colective, întrucât intră în mecanismul de creaţie, atât creatorul însuşi, ca individ, dar şi structurile sociale publice construite pentru a promova cultura. Fără a detalia noţiunile de bun cultural şi produs cultural (aşa cum sunt ele prezentate în Barometrul de Consum Cultural, 2014), subliniem că aşa cum se prezintă în documentul citat, în condiţiile în care „opera este ea însăşi rezultatul unui efort colectiv, toate elementele constitutive devin parte a unui proces care simte nevoia unei legitimări publice” (INCFC, 2015: 15). Este o legitimare publică spre care aspiră şi adolescenţii atunci când au ca obiectiv obţinerea calităţii de scriitori. În acest mecanism de realizare a culturii, adolescenţii joacă în primul rând rolul de consumatori ai culturii, citind, vizionând, explorând, iniţiindu-se chiar în actele creatoare, ca apoi, în funcţie de talent sau charismă să devină creatori (realizatori de bunuri culturale). În prima etapă, cultura modelează „convingerilor estetice şi spirituale individuale”, acţionează asupra „mentalităţilor şi conştiinţei sociale” având un rol determinant în construirea „destinul omului, a relaţiile acestuia cu semenii şi cu mediul în care trăieşte” (Zecheru, 2005: 68). În consecinţă, adolescenţii consumă resursele sociale, asimilează intern şi dezvoltă atitudine critică faţă de ceea ce există pe piaţa culturală, ca apoi să parcurgă procesul de formare şi maturizare în calitate de creatori. În cea de-a doua etapă, apelând la achiziţiile realizate, utilizând trăsăturile personale şi originalitatea, adolescentul trece la exteriorizarea ideatică, la scrierea de proză sau poezie, efectiv. Aşa cum arată Bernard Valade, există o preocupare a spiritului uman de a transforma „activitatea elementară şi naivă” în reflexie, de „a o aduce până la ştiinţă şi filozofie, cu stadiul final gândirea pură” (Valade, 2006: 549). Aflaţi la momentul maxim de receptivitate şi în plin proces de dezvoltare psihocognitivă adolescenţii surprind realităţile înconjurătoare dar şi impactul lor în lumea interioară. Trecându-le prin prelucrări mentale, le oferă lumii sub diferite forme: norme, valori, produse culturale, inclusiv literare. 222 ELISAVETA DRĂGHICI 7 Adolescentul, fiind preocupat de recunoaştere şi confirmare, caută relaţionarea cu semenii sau cu adulţii, în dorinţa lor de a acumula şi a performa. Ceea ce ei creează şi arată altora conduce la ceea ce Bernard Valade numeşte „înaltă sociabilitate” (Valade, 2006: 549), absolut necesară în domeniul creator – este o comunicare la nivel superior a spiritualităţii umane. Actul de a scrie (ca act ce intră în artele lumii) şi implicit actul de a scrie versuri sau proză, este unul de ordin spiritual sau, aşa cum spune Buckhard este „activitate a spiritului” (în Béra şi Lamy, 2008: 549). Completând cu afirmaţiile lui Wilhelm Dilthey, care îşi pune întrebarea „Cum se manifestă spiritul uman?” (în Béra şi Lamy, 2008), reţinem că acesta se manifestă prin tot ceea ce poate oferi sens şi semnificaţie, prin tot ceea ce poate oferi un mesaj, „prin pietre, muzică, gesturi, cuvinte, scris, acţiuni, reglementări economice, şi mereu cere să fie interpretat” (în Bera şi Lamy, 2008: 21). Adolescentul, ca spirit în formare, caută forme de comunicare, iar scrisul este unul din mijloacele de ordin superior de exteriorizare. CONTEXTUL EFECTUĂRII STUDIULUI Preocupată să încurajeze dezvoltarea creaţiei literare în rândul liceenilor brăileni, Biblioteca Judeţeană „Panait Istrati” – Brăila a lansat, la începutul anului 2016, un atelier de scriere literară (poezie şi proză). Prin această acţiune, biblioteca, în calitate de instituţie cultural-educativă, îşi realizează unul dintre obiectivele pentru care orice instituţie de cultură este proiectată în societate, şi anume, acela de a „menţine tradiţia culturală şi dezvoltarea creaţiei culturale, socializarea indivizilor conform normelor şi valorilor sociale existente în societate” (Mihăilescu, 2003: 182) pe lângă celelalte obiective pe care le are de atins: de asigurarea accesului la carte şi la informaţie, diversificarea ofertei culturale, dezvoltarea relaţiilor cu utilizatorii etc. Biblioteca, privită ca profesionist al culturii, din sectorul public, aşa cum este ea catalogată de Matthieu Béra, Yvon Lamy (2008: 98), se adresează unui public pe care l-ar dori cât mai vast în raport cu consumul de cultură. Ea este centrată pe atragerea şi formarea publicului adolescent şi tânăr, mai ales când acesta are un interes, oricât de mic, faţă de lumea cărţilor (de la lectură până la crearea de opere literare). Sub efectul raţiunii existenţiale a unei biblioteci publice, aceasta este un „spaţiu social, uneori singurul în cadrul unei microcomunităţi” (Găbureac, 2010: 5), deschis tuturor categoriilor de persoane, cu rolul de a asigura participarea culturală. Biblioteca publică oferă contextul social de abordare, în cadrul întâlnirilor, a problemelor orientate pe diferite teme, de la cele legate de literatură, consum şi producţia de literatură până la cele legate de comunitate (Găbureac, 2010). Utilizatorii serviciilor de bibliotecă sunt, cel mai adesea, elevii şi studenţii (care au interesul de a împrumuta carte pentru a completa pregătirea şcolară sau de 8 PREOCUPĂRILE ŞI INTERESELE ADOLESCENŢILOR 223 a accesa serviciile de socializare dezvoltate în interiorul bibliotecii) şi persoanele care intră în categoria tinerilor (sub 34 ani). Conform Barometrului de consum cultural 2014 populaţia de vârstă cuprinsă între 18–34 de ani merge la bibliotecă în pondere de 2,6% lunar şi 1,8% săptămânal (deci, abia 4,4% din populaţie frecventa cel puţin odată pe lună biblioteca). Doar 3,6% dintre persoanele cu vârsta cuprinsă între 35–49 de ani făcea acest lucru cel puţin lunar (INCFC, 2015: 54). În acest context statistic, o ofertă adresată adolescenţilor se pliază pe interesele şi preocupările lor în zona literară. În urma apelului făcut în spaţiul online (site-ul instituţiei, pagina de Facebook, presa locală), dar şi în spaţiul real (informarea directă a conducerii liceelor) şi-au arătat interesul şi au participat la cel puţin o întâlnire un număr de 31 de adolescenţi din Brăila, dintre care doi frecventează cursurile gimnaziale, iar 29 cursuri liceale. Cele două persoane (eleve de gimnaziu) au fost acceptate în grup, chiar dacă nu se încadrau în caracteristicile grupului-ţintă stabilit, datorită interesului lor exprimat de a fi active în zona scrierii literare. Populaţia rezidentă şcolară la nivelului judeţului Brăila, în anul şcolar 2014–2015 era 12 001 persoane (cu vârsta 11–14 ani) şi 9 951 persoane (cu vârsta 15–18 ani) (INS, 2016: 36 şi 39). Ca pondere a adolescenţilor interesaţi să participe la atelierul de scriere literară, excluzând cele două persoane care sunt cuprinse în învăţământul gimnazial, la nivelul judeţului Brăila, aceştia reprezintă 0,29% din populaţia rezidentă şcolară cu vârste cuprinse între 15–18 ani. METODOLOGIA CERCETĂRII În cercetarea curentă s-a pornit de la ipoteza că adolescenţii doresc să scrie şi îşi orientează comportamentul către dezvoltarea calităţilor literare, se alătură acţiunilor publice de stimulare a creaţiei literare şi sunt preocupaţi să facă din activitatea de scriere una de viitor, fie ca profesie, fie complementară altei profesii. Pentru a cunoaşte amploarea manifestării fenomenului creaţiei literare în rândul adolescenţilor brăileni care au arătat un minim interes pentru domeniul creaţiei literare (interes concretizat în înscrierea la atelier) s-a urmărit identificarea intereselor pe care le au adolescenţii în sfera creaţiei literare, dar şi a preocupărilor acestora în vederea exprimării prin mijloace literare. Participanţilor care au răspuns apelului la participare în cadrul atelierului de scriere literară li s-a administrat, la prima întâlnire, un chestionar cu 14 întrebări: cinci deschise, cinci închise – dihotomice şi patru cu răspunsuri prestabilite. În măsurarea preocupărilor în domeniul creaţiei literare s-au urmărit indicatori precum: preocuparea de a citi poezie sau proză, factorii care stârnesc interesul pentru poezie şi proză, întâlnirea cu scriitori şi impactul asupra adolescenţilor, experienţe anterioare în scrierea de texte literare (dacă au scris cel puţin o dată), vârsta la care au scris prima dată, trimiterea spre publicare a creaţiilor şi mediile în care au publicat. 224 ELISAVETA DRĂGHICI 9 În măsurarea intereselor (considerând că interesul are un nivel de intensitate mai mare decât preocuparea) s-au urmărit indicatorii: motivele pentru care s-au înscris la atelier, intenţia de a scrie în viitor, ce doresc să obţină prin continuarea de a scrie, dorinţa de a publica creaţiile, aşteptările pe termen lung cu privire la publicarea creaţiilor şi locul pe care îl va ocupa în viitor activitatea de scriere literară. GRUPUL EVALUAT Activitatea a fost proiectată pentru adolescenţii care urmau cursurile liceale, dar s-au alăturat voluntar şi două persoane ce frecventau cursurile şcolii gimnaziale. Mărimea eşantionului care a făcut obiectul acestei cercetări este de 31 de persoane cu vârste cuprinde între 13 şi 18 ani. Structura pe vârste şi sex a eşantionului este redată în Tabelul nr. 1. Constatăm că cel mai mare interes pentru exprimarea prin scris, s-a regăsit la cei care se aflau în intervalul de vârstă 15–17 ani, respectiv un număr de 25 de adolescenţi. Tabelul nr. 1 Structura pe vârste şi sex Nr. Nr. persoane de Nr. persoane de Vârsta împlinită Nr. total persoane crt. sex feminin sex masculin 1. 13 ani 2 0 2 2. 14 ani 1 0 1 3. 15 ani 6 1 7 4. 16 ani 8 0 8 5. 17 ani 7 3 10 6. 18 ani 2 1 3 Total 26 5 31 Sursa: Cercetarea autorului. Din grupul investigat, cinci elevi sunt de sex masculin şi 26 de sex feminin, fetele fiind mai receptive la ideea de a participa la un program de încurajare a scrierii literare. În funcţie de apartenenţa şcolară, două persoane frecventează cursurile şcolii generale (clasa a VII-a), restul de 29 fiind elevi la liceu. Dintre liceeni, patru sunt elevi la profilul ştiinţele naturii, doi la profilul filologie bilingv, 10 la filologie, 11 la profilul pedagogic şi doi la profilul economic. INTERESELE ADOLESCENŢILOR ÎN DOMENIUL CREAŢIEI LITERARE Preferinţa pentru poezie sau proză se cristalizează după ce o persoană a citit cât mai multe cărţi. Atracţia pentru lectură este manifestă la adolescenţii din zilele noastre, în ciuda impresiei că tânăra generaţie nu mai citeşte literatură, astfel 10 PREOCUPĂRILE ŞI INTERESELE ADOLESCENŢILOR 225 13 dintre adolescenţii chestionaţi (puţin peste jumătate din grupul investigat) citesc în mod egal poezie şi proză. Opţiunea pentru un gen de literatură este cristalizată pentru 19 persoane din eşantion, dintre aceştia şapte sunt atrase în general de poezie, iar 11 de proză. Interesul pentru poezie sau proză s-a născut din modul în care această activitate este percepută de către participanţii la studiu, fiind apreciată ca plăcută şi utilă, care stârneşte curiozitatea şi fascinează. Atracţia pentru proză s-a născut din efectele pe care urmărirea acţiunii cărţii le au asupra cititorului şi a subiectului abordat de autor. În mod similar, redarea poveştilor desprinse din viaţă sunt aspecte care fac cartea atractivă. Pătrunzând în lectură, adolescenţii se regăsesc în personaje, transpunându-se în universul creat de autor. Ei caută subînţelesuri ale textului, sunt preocupaţi de descoperirea personajelor şi a caracterelor acestora. În poezie captivantă este ideea de a descoperi sentimente, idei etc. ascunse în versuri. Versul are o altă rezonanţă în lumea celui care citeşte, surprinzând prin mijloacele de exprimare. Lectura unei cărţi de poezie sau de proză oferă senzaţia de linişte. Cartea este considerată un act de creaţie şi prin această capătă valoare pentru adolescenţi, fapt care conduce la creşterea interesului pentru literatură. În acelaşi timp, a vedea pe alţii că citesc, că sunt în căutare de cărţi, că discută despre acestea, determină creşterea interesului liceenilor pentru lectură. Şcoala are rolul ei, prin încurajarea elevilor pentru lectură (impunerea unui set de cărţi de citit). Dragostea pentru muzică poate să joace un rol important în dorinţa de a scrie versuri pentru cântece, cântecul fiind o modalitate de exprimare, de eliberare a impresiilor acumulate. Dorinţa de a scrie versuri bune (din punct de vedere calitativ) pentru a fi puse pe muzică este un motor motivaţional al exersării scrierii literare. În cazul studiului nostru, adolescentul care şi-a exprimat opinia în acest sens era interesat de muzica rap. Indiferent de genul muzical ales este de reţinut preocuparea de a asigura calitatea versificaţiei, care ridică valoarea unui cântec. Întâlnirea cu un scriitor joacă un rol important în viaţa oricărei persoane, cu atât mai mult în viaţa unor tineri în formare şi care sunt preocupaţi şi de literatură. Au avut ocazia de a întâlni scriitori (prozatori, poeţi etc.) un număr de 10 adolescenţi, restul de 21 netrăind experienţa cunoaşterii unui autor de carte. Sentimentele trăite de cei care au cunoscut un scriitor au fost intense şi au îmbrăcat diferite forme, având darul de a îmbogăţi spiritualiceşte şi de a creşte şi mai mult dorinţa de lectură. Tinerii s-au simţit atraşi de personalitatea scriitorului, au trăit o senzaţie pe care au catalogat-o ca fiind unică. Vorbind cu un creator de literatură, a crescut aprecierea faţă de scriitorul respectiv şi dorinţa de a afla detalii despre viaţa acestuia, ca om. Pentru unii adolescenţi s-a manifestat o stare de copleşire în faţa muncii şi personalităţii scriitorilor, dar şi dorinţa de a intra în universul acestora, de a afla sentimentele care au stat la baza creaţiilor lor, de a cunoaşte dedesubturilor operelor create. Întâlnirile cu scriitori au avut darul de a-i inspira pe viitorii tineri, de a li se naşte dorinţa de a scrie la rândul lor. 226 ELISAVETA DRĂGHICI 11 Până la momentul efectuării studiului au pus pe hârtie versuri proprii sau proză, cel puţin o dată, 22 de elevi. Acest procent semnificativ confirmă nevoia adolescenţilor de a se exprima, de a experimenta arta scrisului, de a valoriza experienţele, sentimentele, emoţiile în versuri sau proză. Faptul de a fi scris câteva rânduri, de a fi încercat să se exprime literar, a încurajat prezenţa acestora la acţiunea bibliotecii de a dezvolta preocuparea de a scrie în rândul tinerei generaţii. Nu este de neglijat restul de nouă tineri care s-au arătat preocupaţi de ideea de a scrie, de a se iniţia în această preocupare (artă), chiar dacă până la acel moment nu au transpus în scris gânduri şi/sau sentiment. Adolescenţii vor să se descopere, să vadă dacă au talent sau nu. Frământările interioare cer o cale de exprimare, iar scrisul poate fi o alternativă dezirabilă lor. Împărtăşirea celor din jur a textelor proprii este o punte de încercare, de testare a terenului (de a afla dacă plac versurile sau textele lor, dacă au valoare artistică). Dintre cei care au scris cel puţin odată pe hârtie câteva rânduri, 16 persoane au arătat celor din jur scrierilor lor. Nu au arătat altei persoane textele scrise un număr de şase adolescenţi. Au scris versuri sau proză încă din perioada şcolii primare un număr de şase adolescenţi, fapt care ne arată că înclinaţia spre această formă de exprimare se naşte de timpuriu în unele situaţii. Ceilalţi 16 adolescenţi aveau vârsta cuprinsă în intervalul 13–16 ani atunci când au scris prima data o poezie sau proză (a se vedea Tabelul nr. 2). Tabelul nr. 2 Vârsta la care au compus/scris prima dată (vârsta indicată de respondent) Au scris/compus pentru prima dată versuri sau proză la vârsta: Intervalul de vârstă Nr. persoane Din care (număr): La vârsta de: 1 5 ani 1 8 ani Între 5–11 ani 6 (şcoala primară) 1 9 ani 3 11 ani 11 13 ani 2 14 ani Între 13–16 ani 16 (adolescenţa) 1 15 ani 1 16 ani Nu e cazul/NR 9 Total 31 Sursa: Cercetarea autorului. Aveau cel puţin 13 ani împliniţi când penelul a cerut să fie pus în mişcare un număr de 16 adolescenţi dintre cei chestionaţi. Cea mai ridicată pondere o înregistrează vârsta de 13 ani (11 tineri făcându-şi la această vârstă „debutul”), ceea ce arată că odată cu intrarea în adolescenţă creşte numărul celor care au nevoie de exprimare prin mijloace literare. Un număr de 9 persoane nu au scris niciodată/nu au dat nici un răspuns (N.R.). 12 PREOCUPĂRILE ŞI INTERESELE ADOLESCENŢILOR 227 Doar trei adolescenţi dintre cei care au scris poezie/proză au trimis textele lor pentru a fi publicate. Fie că nu sunt încurajaţi de cei din jur (de profesori, de părinţi, de mentori etc.), fie că nu au avut acest interes, fie că nu au avut încredere în valoare textelor lor, adolescenţii au ajuns astfel, să fie lipsiţi de o ocazie de a măsura valoarea textelor lor şi de a începe o carieră literară cât mai timpuriu. Publicarea textelor, în cazul celor trei tineri, s-a făcut în revistele liceelor (în două cazuri), pe site-uri literare (WATTPAD) şi pe un blog local. PREOCUPĂRILE ADOLESCENŢILOR ÎN DOMENIUL CREAŢIEI LITERARE Preocuparea de a scrie poezie sau proză implică deja din partea adolescenţilor un efort constant, o orientarea a acţiunilor lor în zona pregătirii, o exersare continuă a abilităţilor, a scrierii de texte frecvent şi, mai ales, a testării impactului acestora, prin oferirea spre lectură a celor din jur şi implicit a supuneri unei evaluări critice. Înscrierea la atelierul bibliotecii este una dintre formele manifeste ale acestei preocupări. Motivele pentru care s-au înscris la atelierul de încurajare a creaţiei literare sunt în strânsă corelaţie cu dorinţa de dezvoltare, de perfectare a talentului creativ, cu marea semnificaţie pe care o are literatura pentru ei, ca indivizi, de a se manifesta într-o nouă zonă comportamentală şi de a verifica dacă sunt înzestraţi cu un talent real. Cele mai multe răspunsuri ce definesc motivaţia pot fi incluse în categoria nevoii/dorinţei de dezvoltare a înclinaţiei de a scrie (22 de răspunsuri). Scrisul este un mijloc de exprimare, de comunicare cu cei din jur, iar dacă este acompaniat şi de o aură creatoare, el oferă mari satisfacţii. Odată descoperit talentul este nevoie de şlefuirea lui, de adăugarea altor ingrediente care să asigure un produs literar de calitate. Adolescenţii preocupaţi să scrie poezie sau proză doresc să înveţe de la alţii, vor să se descopere, să afle lucruri noi, să-şi dezvolte abilităţile, să dezvolte capacitatea de exprimare şi a vocabularului. Sunt preocupaţi să stăpânească tehnica de a scrie şi vor să atingă înţelegerea poeziei sau prozei altor scriitori. Ei doresc să se regăsească într-un grup ai cărui membrii sunt legaţi de aceleaşi preocupări, să lărgească cercul creativ în scopul dezvoltării talentului. Sunt motivaţi în demersul de a participa la un atelier de scriere literară, iar importanţa şi locul pe care îl ocupă literatura în viaţa lor, este unul ridicat, ce trezeşte interesul pentru tot ce înseamnă creaţia literară, care naşte dragostea de poezie/proză şi oferă plăcere prin lectură. Toate acestea stârnesc interesul pentru actul de creaţie literară (şapte răspunsuri). Aceste două mari motive (nevoia de dezvoltare şi dragostea pentru literatură) sunt acompaniate de un alt motiv, şi anume, de a împărtăşi cu alţii creaţiile lor, stările, experienţele şi sentimentele trăite. Adolescenţii caută socializare, pe fondul temei literare, respectiv creaţiei şi doresc să îi descopere pe alţii care au preocupări 228 ELISAVETA DRĂGHICI 13 asemănătoare (cinci răspunsuri). Nevoia de apartenenţă socială, de alăturare la un grup legat prin pasiune pentru literatură şi prin dorinţa de a se alătura mediului scriitoricesc sunt specifice perioade adolescenţei. Acestea sunt în corelaţie cu orientarea atenţiei către realizarea personală şi profesională. Curiozitatea pentru acest domeniu, pentru acţiuni noi, este un alt motiv care a atras un număr de trei adolescenţi către o astfel de acţiune publică, iar alţi trei adolescenţi au apreciat că ideea este interesantă. Printre participanţi sunt adolescenţi care au nevoie de un impuls pentru a scrie (de o încurajare, o îndrumare din partea cuiva) sau de un mediu potrivit, aşa cum pentru alţii este nevoie de un context (un mediu potrivit, de o atmosferă stimulatoare) pentru a reveni la scris (câte două răspunsuri). Dorinţa de a face ceva nou pare a atrage tineri către zona creaţiei literare. Ei se cercetează intern (recurg la analize interioare), dar explorează şi mediul pentru a se manifesta optim. Tinerii vor să-şi testeze înclinaţiile, vor să afle dacă au talent în sfera scrisului (trei răspunsuri). O singură persoană şi-a motivat participarea prin dorinţa de a fructifica şansa de a publica poeziile, arătând astfel că are o preocupare pentru durată îndelungată, că actul de a scrie constituie un obiectiv principal. O altă persoană s-a alăturat grupului din raţiuni de solidaritate, pentru a susţine o colegă şi de a o încuraja pe aceasta să scrie. În ceea ce priveşte preocuparea de a publica, ea este activă la mulţi dintre cei chestionaţi (respectiv la 22 de adolescenţi). Cei care sunt interesaţi să publice au motivaţii diverse, de la dorinţa de a ajuta pe alţii prin ceea scriu, de a transmite mesaje, de a împărtăşi şi a se regăsi în aceleaşi idei (cinci adolescenţi), până la a se face cunoscuţi în lume şi la a fi apreciaţi de alţii (doi adolescenţi). Participanţii la atelier au multe de spus şi mai ales, ei vor să fie auziţi (trei adolescenţi). De asemenea, ei vor să influenţeze lumea, să lase o amprentă a existenţei lor – scrisul fiind una din căi. Cei mai rezervaţi testează publicul, vor să vadă cum sunt acceptate textele lor. Pentru ei este important să constate că ceea ce au scris este pe placul celor ce le citesc. Deşi îşi doresc să publice, sunt tineri care nu au încă curaj să trimită textele lor unor publicaţii de cultură sau reviste literare. Totuşi, există şi persoane care nu sunt interesate să publice – şapte adolescenţi au menţionat aceasta, motivând că nu sunt dispuşi să împărtăşească cu alte persoane (trei adolescenţi) sau nu au curajul să publice încă (o persoană), iar alţii se tem să afişeze rândurile lor („nu toţi gândesc ca mine, nu toţi au aceeaşi impresie despre cum văd eu lucrurile”). Este de aşteptat ca orice efort depus să fie urmat şi de o răsplată. Răspunsurile respondenţilor referitoare la aşteptările pe termen lung faţă de ceea ce ar putea obţine în urma publicării creaţiilor lor sunt sintetizate în Tabelul nr. 3. Analizând aşteptările pe termen lung faţă de publicarea creaţiilor proprii s-a constat că sunt preocupaţi de succes/renume/faimă un număr de şase adolescenţi, fapt ce se corelează cu ideea de a fi cunoscut, de împărtăşi şi de a influenţa pe alţii 14 PREOCUPĂRILE ŞI INTERESELE ADOLESCENŢILOR 229 sau mediul social. Sunt preocupaţi de ideea de câştigarea/obţinerea de bani din drepturi de autor un număr de doi adolescenţi, acest numărul mic de răspunsuri înregistrate fiind influenţat de două truisme: 1. faptul afirmat adesea că, în România, din scris nu se poate asigura venitul necesar pentru a acoperi cheltuielile zilnice şi 2. caracteristica psihologică a adolescentului care încă nu este preocupat de ideea de a câştiga bani, ci mai degrabă de a comunica şi de a creşte stima de sine. Tabelul nr. 3 Aşteptările cu privire la publicarea creaţiilor Adolescenţii se aşteaptă să dobândească în timp (pe termen lung) prin spunsuri publicarea creaţiilor proprii: Nr. ră ● Succes /renume/faimă 6 ● Să câştige bani din drepturi de autor 2 ● Să obţină influenţă 8 ● Altceva 12 ● NR 3 Total 31 Sursa: Cercetarea autorului. Obţinerea de influenţă, ca urmare a publicării creaţiilor, este un obiectiv a opt respondenţi, corelându-se pe de o parte cu dorinţa lor de a schimba lumea (aşa cum s-a mai făcut menţiunea mai sus), dar şi considerând că statul de scriitor deschide multe uşi ale societăţii, facilitând obţinerea de rezultate în munca lor. Dar, mai mult de o treime dintre adolescenţii chestionaţi (12 respondenţi) au alte aşteptări pe termen lung, arătând entuziasmul tineresc şi lipsa materialismului. Ceea ce se aşteaptă să dobândească în timp aceşti tineri, din activitatea de creaţie literară, este legat de producerea unei schimbări generate de împărtăşirea gândurilor, a sentimentelor, a trăirilor (se văd ca factori importanţi în ’corijarea’ lumii şi recunosc, astfel, puterea unei cărţi), ei vor să-şi depăşească limitele şi să se dezvolte, până la a excela în domeniul scrierii. Plăcerea de a scrie este puternică şi se constituie într-un motivator în „atingerea sufletelor cititorilor”, fiind preocupaţi de asigurarea unităţii umane. Invitând adolescenţii să privească în viitor, aceştia au arătat că actul de a scrie va rămâne o preocupare pe termen lung şi primeşte un interes constant din partea a 14 tineri dintre cei care s-au înscris la atelierul de încurajare a creaţiei literare. Preocuparea de a continua să scrie se naşte din dorinţele lor de a acumula experienţă, de a cunoaşte alţi scriitori, de a fi citiţi de cei din jur şi de a-şi vedea creaţiile publicate. Nu sunt ghidaţi în acţiunea lor numai de bani sau faimă; ei îşi doresc să obţină pentru generaţia tânără un loc în lumea literară, devenind încă din adolescenţă un fel de susţinători ai implicării în universul scriitorilor. Este de remarcat că nici unul dintre cei chestionaţi nu exclude probabilitatea continuării preocupării de a scrie (nici un tânăr nu a dat răspuns negativ). Restul de 230 ELISAVETA DRĂGHICI 15 17 adolescenţi încă analizează această posibilitate, ei nefiind încă decişi să continue să scrie în viitor. Motivaţiile lor în continuarea activităţii de a scrie în viitor rezidă în considerarea scrisului, de către unii adolescenţi, ca fiind atât de necesar şi de firesc încât a face acest lucru nu pare special (două persoane). Pentru alţii scrisul îmbracă diferite valenţe, aceştia dorindu-şi să transmită prin scris emoţii trăite ori surprinse şi să inspire pe alţii, la rândul lor. Vor ca textele lor să fie citite şi efortul lor (munca lor) să fie apreciat(ă) de cei din jur. Îşi doresc să arate că pot, să impresioneze şi să aibă succes. Patru adolescenţi şi-au exprimat dorinţa de a-şi vedea publicate cărţile, de a fi recunoscuţi în calitate de scriitori şi chiar de a trăi din această ocupaţie (o persoană a făcut ultima afirmaţie). Un adolescent este motivat de dorinţa de a scrie versuri pentru muzica rap. Un alt adolescent este preocupat de câştigarea experienţei şi de cunoaşterea altor scriitori. Privind în ansamblu, aceşti tineri sunt motivaţi, sunt pasionaţi şi mai ales sunt preocupaţi de ideea de a arăta că „generaţia noastră nu este pierdută în privinţa scrisului”. Puşi în faţa unor alternative, pe care să le ia în considerare atunci când îşi plasează în viitor munca de producere de bunuri culturale (carte de poezie sau de proză) în raport cu alte preocupări/activităţi dominante (planificarea carierei) răspunsurile adolescenţilor relevă preocuparea lor în a continua să scrie. În tabelul de mai jos regăsim răspunsurile alese cu privire la viitorul estimat şi locul activităţii de creaţie literară în viaţa lor. Tabelul nr. 4 Opţiunile adolescenţilor pentru viitor privind continuare activităţii de a scrie Pentru viitor iau în considerare: (se alege un singur răspuns) Nr. adolescenţi Dedicarea muncii pentru viaţa literară (să scriu, să public – ca activitate 1 principală a mea) Să continui să scriu, dar ca activitate secundară, pe lângă o carieră profesională 23 în afara vieţii literare Nu m-am gândit ce voi face în viitor cu privire la implicarea/scrierea/creaţia 7 literară Total 31 Sursa: Cercetarea autorului. Cei mai mulţi adolescenţi (23 persoane), când se gândesc la viitor, iau în considerare construirea unei cariere profesionale în alte domenii, scrisul fiind proiectat ca o activitate secundară. Aflaţi în faţa unor alternative definite, numărul nehotărâţilor cu privire la continuarea activităţii de a scrie se reduce, astfel că din cei 17 indecişi, 10 apreciază că ar putea continua să scrie, ca activitate secundară celei profesionale. 16 PREOCUPĂRILE ŞI INTERESELE ADOLESCENŢILOR 231 Rămâne ca un sfert din eşantion, la care nu s-a manifestat preocuparea pentru viitor în sfera scrisului (şapte tineri nu au gândit pentru viitor implicarea în creaţia literară), să mediteze la alternativa de a scrie sau nu pe viitor. O singură persoană este hotărâtă să se dedice scrisului, considerând-o activitatea sa principală, proiectând să devină o profesie pe viitor (să devină scriitoare şi să îşi asigure venituri). Aceasta are ca model un membru al familiei. CONCLUZII Ipoteza care a stat la baza acestui studiu este susţinută de rezultatele obţinute în urma cercetării. Adolescenţii sunt interesaţi şi preocupaţi să scrie şi să publice. Iubind literatura doresc să facă parte din această lume şi în calitate de scriitori, respectiv de producători de bunuri culturale. Deşi cei care au astfel de preocupări reprezintă o pondere mică în totalul adolescenţilor, ei sunt de luat în considerare cu atât mai mult cu cât reprezintă resursa umană din care ulterior se vor impune pe piaţa culturală scriitorii şi/sau poeţii. La vârsta adolescenţei scrisul determină dezvoltarea lor mentală, dar şi dezvoltarea ca personalităţi, reprezentând totodată o expresie a talentului cu care sunt înzestraţi, fapt ce conduce la orientarea către activităţi (profesionale sau nu) care să satisfacă rezolvarea nevoilor de realizare în societate şi de afirmare. Adolescenţii au nevoie să fie încurajaţi, sprijiniţi, îndrumaţi, au nevoie de spaţii sociale şi culturale care să le permită să evolueze, şi atunci când acestea au loc, ei se alătură. Ei sunt atraşi de ceea ce înseamnă mediu scriitoricesc, doresc să cunoască autori de carte, sunt interesaţi să stăpânească tehnicile scrisului şi îşi orientează comportamentul către dezvoltarea resurselor creative şi literare: caută medii în care scriitorii consacraţi sunt prezenţi, explorează lumea acestora, sunt preocupaţi de exersarea calităţilor literare şi doresc să facă din scris un instrument de dezvoltare personală, de comunicare, dar şi de obţinere pe termen lung, a recunoaşterii valorii muncii lor. Adolescenţi au o mare nevoie de exprimare prin scris, de manifestare şi de confirmare a capacităţii lor creatoare, acestea decurgând din traversarea stadiului de dezvoltare psihică, de acumulare de experienţe şi de autovalorizare. Scrierea literară devine un motor şi uneori un scop în viaţa tinerilor. El este important pentru că poate oferi multe: recunoaştere, apreciere, faimă, influenţă şi bani. Deşi recunosc avantajele care decurg din statutul de scriitor (faima de care se pot bucura, influenţa pe care ar putea să o aibă în relaţiile sociale, câştigarea unor venituri din drepturile de autor, din comercializarea cărţilor etc.), totuşi, la momentul efectuării studiului, pentru adolescenţii investigaţi primordială este depăşirea limitelor personale, dorinţa de perfectare ca individualităţi, de acumulare de noi abilităţi şi mijloace de exprimare, de relaţionare cu alte persoane cu aceleaşi 232 ELISAVETA DRĂGHICI 17 preocupări, precum şi dorinţa de a-şi aduce o contribuţie în societate prin promovarea unor opinii sau transmiterea unor mesaje. Preocuparea de a scrie este puternică la adolescenţi, însă această activitate va ocupa un loc secundar în viitor, neproiectând-o ca ocupaţie principală, ci ca una care va secunda activitatea profesională. Activitatea scriitoricească este privită, pe termen lung, ca fiind una care oferă plăcere, satisfacţii, reprezentând o cale de surmontare a unor limite autoapreciate şi uneori, un refugiu spiritual. Ca generaţie, adolescenţii simt nevoia să spună lumii ce simt şi ce gândesc. Ei vor să fie o voce a tuturor tinerilor, să arate că pot participa în societate, că au resurse valoroase. Sunt preocupaţi de problemele societăţii şi vor să fie activi, exprimându-şi opiniile. Tinerii găsesc că prin textele lor, prin ceea ce scriu, pot influenţa lumea, pot transmite mesaje care să ajungă la cititori şi astfel să le ofere un sprijin, ori să-i determine la acţiune în scopul dezvoltării sociale. În viziunea lor cartea are un rol major de modelator social şi cultural. În acelaşi timp ei sunt mânaţi de dorinţa de a dărâma stereotipuri şi credinţe formate de adulţi în defavoare tinerilor, de a demonstra că au ce oferi şi pot contribui în societate. BIBLIOGRAFIE Béra, M., Lamy, Y., Sociologia culturii, Iaşi, Editura Institutul European, 2008, p. 21, p. 98, p. 549. Buzdugan, T., Avertismentele adolescenţei, Bucureşti, Editura Didactică şi Pedagogică, R.A., 2009, p. 9, pp. 41–42. Dincă, M., Adolescenţii într-o societate în schimbare, Bucureşti, Editura Paideia, 2004, p. 46. Găbureac, S., Crizele şi biblioteca publică! (III), în „Revista Axis Libri” (revistă culturală), Biblioteca Judeţeană „V.A. Urechea” Galaţi, anul III, nr. 8, septembrie 2010, p. 5. Mihăilescu, I., Sociologie generală: concepte fundamentale şi studii de caz, Iaşi, Editura Polirom, 2003, p. 182. Muntean, A., Psihologia dezvoltării umane, ediţia a II-a, rev., Iaşi, Editura Polirom, 2006, pp. 236– 237. Papalia, D. E., Wendkos O., Sally, D. Feldman, R., Dezvoltarea umană, Bucureşti, Editura Trei, 2010, p. 384. Pombei, M. L., Adolescenţii, în Zani, B., Palmonari, A. (coord.), Manual de psihologia comunităţii, Iaşi, Editura Polirom, 2003, p. 309. Şchiopu, U., Verza, E., Psihosociologia vârstelor – ciclurile vieţii, Bucureşti, Editura Didactică şi Pedagogică, 1995, pp. 207–208. Valade, B., Cultura, în Budon, R. Tratat de sociologie, (ed. II), Bucureşti, Editura Humanitas, 2006, p. 549. Zecheru, M., Biblioteca publică în sistemul cunoaşterii (percepţie şi expectanţă), Bucureşti, Editura TM Cartea Universitară , 2005, p. 68. *** Institutul Naţional pentru Cercetare şi Formare Culturală, Barometrul de consum cultural 2014 – Cultura între global şi local, Bucureşti, 2015, p. 15, p. 54, disponibil online la http://www. culturadata.ro/wp-content/uploads/2014/05/Barometrul-de-Consum-Cultural-2014.pdf. **** Institutul Naţional de Statistică, Proiectarea populaţiei şcolare a României, 2016, p. 36, p. 39, disponibil online la http://www.probr.ro/wp-content/uploads/proictarea_populatiei_scolare_din_ romania_la_orizontul_anului_2060.pdf. 18 PREOCUPĂRILE ŞI INTERESELE ADOLESCENŢILOR 233 he study undertaken aims to show that teenagers are concerned about the literary activity and want to make a contribution, Taspiring to be a writer. They are interested to master the techniques of writing and focus their behavior toward development of creative and literary resources: they search for environments where recognized writers are present, exploring their world, they are concerned about the use of literary talents and willing to make writing a tool for personal development. communication and also to obtain recognition of their work. Teens have a great need for expression through writing and the confirmation of their creative capacity. Writing is strong concern for adolescents, it is an objective in planning for the future, whether it will be dedicated to writing or that it will be a secondary activity along with their profession. As a generation, teenagers feel the need to tell the world what they think and feel and want to bring changes considering writing as a way of action. Keywords: teenagers, concerns, interests, culture, literary creation. 